Дзіцячая ІТ-акадэмія “КомпАС” стала цэнтрам вывучэння праграмавання ў асяроддзі Scratch не толькі для аршанцаў. На яе базе было арганізавана навучанне для 50 педагогаў, якія з 1 верасня 2016 года пачалі работу ў школах па рэалізацыі інавацыйнага праекта. Заняткі праводзіліся вопытнымі спецыялістамі, якія раней прайшлі навучанне ў адукацыйным цэнтры ПВТ і ўжо мелі вопыт работы па выкладанні праграмавання ў Scratch. Замест экзамену настаўнікі прынялі ўдзел у конкурсе “Scratch-майстар”. У снежні 2016 года гэты конкурс упершыню прайшоў у Оршы. Ён аб’яднаў усіх педагогаў краіны, якія ўдзельнічаюць у праекце. З верасня 2016 года ў работу над праектам уключыліся яшчэ 15 школ з усіх рэгіёнаў Беларусі (каля 600 навучэнцаў і 50 педагогаў), у тым ліку 8 школ Оршы (25 педагогаў і 253 вучні). Сфарміравана сеткавая супольнасць настаўнікаў, у рамках якой яны абменьваюцца інфармацыяй, атрымліваюць кансультацыі трэнераў. Педагогі ўдзельнічаюць у мерапрыемствах, якія праходзяць у вочнай форме і ў анлайн-рэжыме. Настаўнікі ствараюць распрацоўкі заняткаў, карткі, праекты, якія размяшчаюць на сайце scratch.by.